b'\n_START_ARTICLE_\nRudolf Caracciola\n_START_SECTION_\nZgodnje \xc5\xbeivljenje in kariera\n_START_PARAGRAPH_\nRudolf Caracciola se je rodil 30. januarja 1901 v nem\xc5\xa1kem mestu Remagen, kot \xc4\x8detrti otrok Maximiliana in Mathilde, ki sta vodila dru\xc5\xbeinski Hotel Caracciola. Njegovi predniki so se med Tridesetletno vojno izselili iz Neaplja in se preselili v nem\xc5\xa1ko mesto Rhineland, kjer je princ Bartolomeo Caracciolo poveljeval Utrdbi Ehrenbreitstein pri Koblenzu. Caracciola se je \xc5\xbee od rane mladosti zanimal za avtomobile, od \xc5\xa1tirinajstega leta pa si je \xc5\xbeelel postati dirka\xc4\x8d. Med Prvo svetovno vojno je vozil enega zgodnjih modelov Mercedesa, v starosti osemnajstih let pa je pridobil vozni\xc5\xa1ki izpit. Po maturi je o\xc4\x8de \xc5\xbeelel, da se Caracciola vpi\xc5\xa1e na univerzo, toda po njegovi smrti je postal pripravnik v avtomobilski tovarni Fafnir v mestu Aachen._NEWLINE_Moto\xc5\xa1port je bil v Nem\xc4\x8diji v tistem \xc4\x8dasu, podobno kot drugod v Evropi, zaprt \xc5\xa1port omejen predvsem na vi\xc5\xa1je sloje. Z razvojem in profesionalizacijo \xc5\xa1porta, so profesionalni dirka\xc4\x8di, kot je bil Caracciola, prevzemali primat. Caracciola je svoje prve dirka\xc5\xa1ke uspehe dosegel, \xc5\xa1e ko je delal v tovarni Fafnir in je z motociklom NSU dosegel ve\xc4\x8d zmag na vzdr\xc5\xbeljivostih dirkah. Ko se je leta 1922 Fafnir odlo\xc5\xbeil udele\xc5\xbeiti svoje prve avtomobilisti\xc4\x8dne dirke na dirkali\xc5\xa1\xc4\x8du AVUS (Automobil-Verkehrs- und \xc3\x9cbungs-Stra\xc3\x9fe), je Caracciola nastopal z enim od tovarni\xc5\xa1kih avtomobilov. Dosegel je \xc4\x8detrto mesto v absolutni konkurenci, v svojem razredu je zmagal, bil je tudi najhitrej\xc5\xa1i dirka\xc4\x8d z Fafnirovim dirkalnikom. Nato se je udele\xc5\xbeil dirke na Opelbahnu v R\xc3\xbcsselsheimu, kjer je zmagal. V mestu Aachen pa ni ostal dolgo, saj je leta 1923 v no\xc4\x8dnem klubu udaril vojaka okupacijske belgijske vojske, zato je zbe\xc5\xbeal. Preselil se je v Dresden, kjer je \xc5\xa1e vedno deloval kot predstavnik Fafnirja. Aprila istega leta je zmagal na dirki na Berlinskem stadionu s sposojenim dirkalnikom Ego 4KM. V svoji avtobiografiji je Caracciola zapisal, da je za Fafnir prodal le en avtomobil, pa \xc5\xa1e tedaj je, zaradi visoke inflacije, ob dobavi avtomobila kupnina pokrila le hupo in prednji lu\xc4\x8di._NEWLINE_V drugi polovici leta 1923 ga je najela tovarna Daimler-Motoren-Gesellschaft za prodajalca v Dresdenskem avtomobilskem salonu. Caracciola je ob tem nadaljeval tudi z dirkalnikom. Z Mercedesi 6/25/40KM je zmagal na \xc5\xa1tirih od osmih dirk v sezoni 1923. Uspehi so se nadaljevali tudi v sezoni 1924, ko je nastopal z novim superkompresorskim 1,5 litrskim Mercedesom, s katerim je dosegel petnajst zmag, tudi na gorski dirki Klausenpass v \xc5\xa0vici. Udele\xc5\xbeil se je tudi dirke za Veliko nagrado Italije na dirkali\xc5\xa1\xc4\x8du Autodromo Nazionale Monza kot rezervni dirka\xc4\x8d Mercedesa, toda na dirki ni sodeloval. V sezoni 1925 je z 1,5 litrskom dirkalnikom dosegel pet zmag, tudi gorski dirki v Kniebisu in Freiburgu z Mercedesom 24/100/140KM. Z vse bolj\xc5\xa1imi dose\xc5\xbeki na dirkah, je Caracciola opustil svoje na\xc4\x8drte za \xc5\xa1tudij strojni\xc5\xa1tva.\n_START_SECTION_\n1926\xe2\x80\x931930: preboj\n_START_PARAGRAPH_\nCaraccioli je preboj v dirka\xc5\xa1ki karieri uspel v sezoni 1926. Dirka za Veliko nagrado Nem\xc4\x8dije je potekala 11. julija na dirkali\xc5\xa1\xc4\x8du AVUS, udele\xc5\xbeilo pa se jo je tudi pred kratkim zdru\xc5\xbeeno podjetje Mercedes-Benz. Ko je za to sli\xc5\xa1al Caracciola, je za nekaj dni zapustil svoje delovno mesto in v Mercedesovi pisarni v Stuttgartu je zaprosil za dirkalnik. Mercedes se je strinjal ter Caraccioli in Adolfu Rosenbergerju posodil dva 2-litrska dirkalnika tipa M218, toda na dirko sta se morala prijaviti kot privatnika. Rosenberger je na dirki dobro \xc5\xa1tartal pred 230.000 gledalci, Caraccioli pa je ob \xc5\xa1tartu ugasnil motor. Njegov mehanik sovoznik, Eugen Salzer, je izstopil iz dirkalnika in ga porival, da je v\xc5\xbegal. Uspela sta ga ponovno zagnati, toda proti vodilnim sta izgubila minuto. Po nekaj krogih je pri\xc4\x8delo de\xc5\xbeevati in Caracciola je napredoval za ve\xc4\x8d mest, ker je nekaj dirka\xc4\x8dev odstopilo v te\xc5\xbekih razmerah. Rosenberger je izgubil nadzor nad dirkalnikom in v osmem krogu je ob prehitevanju po\xc4\x8dasnej\xc5\xa1ega dirka\xc4\x8da za krog v ovinku Nordschleife izgubil nadzor nad dirkalnikom in tr\xc4\x8dil v \xc4\x8dasomeril\xc4\x8devo kabino. Pri tem so umrli vsi trije, Rosenberger, njegov mehanik sovoznik in \xc4\x8dasomerilec. Caracciola v megli in de\xc5\xbeju ni vedel, katero mesto zaseda, toda odlo\xc4\x8dil se je, da nadaljuje in vsaj kon\xc4\x8da dirko. Po koncu zadnjega, dvajsetega kroga, je presene\xc4\x8den ugotovil, da je zmagovalec. Nem\xc5\xa1ki medijo so mu zaradi te dirke nadeli vzdevek Regenmeister (Kralj de\xc5\xbeja), zaradi sposobnosti dirkanja po mokri stezi._NEWLINE_Caracciola je nagrado 17.000 RM porabil za ustanovitev predstavni\xc5\xa1tva za Mercedes-Benz v presti\xc5\xbenem predelu Berlina, Kurf\xc3\xbcrstendamm. Ob tem se je poro\xc4\x8dil tudi s svojim dekletom, Charlotte, ki jo je bil spoznal leta 1923, ko je delal za Daimler v Dresdnu. Nadaljeval je tudi z dirkanjem na doma\xc4\x8dih dirkah, v Freiburgu je kon\xc4\x8dal preizku\xc5\xa1njo na lete\xc4\x8di kilometer, kjer je postavil rekord za \xc5\xa1portne dirkalnike z novim 2-litrskim Mercedes-Benzom tip K. Caracciola se je prijavil tudi na gorsko dirko Klausenpass, kjer je postavil nov rekord za turne avtomobile, zmagal je na gorski dirki Semmering v razredu za turne avtomobile. Novozgrajena steza N\xc3\xbcrburgring je v sezoni 1927 gostila dirko Eifelrennen, ki je pred tem potekala po javnih cestah v pogorju Eifel od leta 1922. Caracciola je to dirko dobil, mesec dni kasneje pa je na istem dirkali\xc5\xa1\xc4\x8du potekala \xc5\xa1e pomembnej\xc5\xa1a dirka za Veliko nagrado Nem\xc4\x8dije, toda tokrat je moral odstopiti zaradi okvare dirkalnika, zmagal pa je Otto Merz. V sezoni je dosegel enajst zmag, skoraj vse z dirkalnikom Mercedes-Benz tip S, razvitem v razvojnim oddelkom Mercedes-Benza, ki ga je vodil Ferdinand Porsche._NEWLINE_Caracciola je v sezoni 1928 uspel ponovno zmagati na najpomembnej\xc5\xa1i doma\xc4\x8di dirki za Veliko nagrado Nem\xc4\x8dije z novim 7,1-litrskim Mercedes-Benzom SS na dirkali\xc5\xa1\xc4\x8du N\xc3\xbcrburgring Zmago si je delil skupaj s Christianom Wernerjem, ki je prevzel Caracciolov dirkalnik po tem, ko se je slednji ob postanku v boksih zgrudil zaradi iz\xc4\x8drpanosti in velike vro\xc4\x8dine. Velika nagrada Nem\xc4\x8dije je, kot ve\xc4\x8d ostalih dirk tistega \xc4\x8dasa, ignorirala Grand Prix pravila, ki jih je postavila zveza Association Internationale des Automobile Clubs Reconnus (AIACR) ter ki so omejevala maso dirkalnika in porabo goriva. Namesto tega je dirka potekala pod pravili Formula Libre, torej brez omejitev. Zaradi tega se je Mercedes-Benz, bolj kor razvoju Grand Prix dirkalnikov, posvetil razvoju \xc5\xa1portnih dirkalnikov, Caracciola je nastopal z najnovej\xc5\xa1im modelom SSK, s katerim je na gorski dirki Semmering svoj rekord steze izbolj\xc5\xa1al \xc5\xa1e za pol sekunde._NEWLINE_Prvi\xc4\x8d je dirka za Veliko nagrado Monaka potekala v sezoni 1929. Caracciola je na dirki kot obi\xc4\x8dajno nastopil s 7,1-litrskim modelom SSK. \xc5\xa0tartal je iz zadnje \xc5\xa1tartne vrste, \xc5\xa1tartna mesto so \xc5\xberebali, in se \xc5\xbee kmalu za vodstvo boril z Bugattijevim dirka\xc4\x8dem Williamom Grover-Williamsom. Toda zaradi \xc5\xa1tiriinpolminutnega postanka v boksih za dolivanje goriva Grover-Williamsa, ki je nastopal z neprimerno manj\xc5\xa1im in la\xc5\xbejim dirkalnikom, ni ve\xc4\x8d mogel ujeti, je pa osvojil tretje mesto. Ponovno pa je uspel zmagati na dirki za Veliko nagrado Irske na mokri stezi, s \xc4\x8dimer je \xc5\xa1e potrdil svoj sloves specialista za de\xc5\xbene dirke. Skupaj z Wernerjem je v sezoni 1930 nastopil na vzdr\xc5\xbeljivostih dirkah Mille Miglia, kjer sta zasedla \xc5\xa1esto mesto, in 24 ur Le Mansa, kjer sta morala po vodstvu skozi za\xc4\x8detni del dirke odstopiti zaradi okvare motorja. V sezoni 1930 je ubranil zmago na dirki za Veliko nagrado Irske na dirkali\xc5\xa1\xc4\x8du Phoenix Park, ob tem pa je s \xc5\xa1tirimi zmagami prvi\xc4\x8d osvojil naslov evropskega prvaka v gorskih dirkah. Zaradi bankrota tovarne je moral zapreti svojo predstavni\xc5\xa1tvo v Berlinu.\n_START_SECTION_\n1931\xe2\x80\x931932: prestop k Alfi Romeo\n_START_PARAGRAPH_\nMercedes-Benz se je leta 1931 uradno umaknil iz moto\xc5\xa1porta zaradi Velike gospodarske krize, kljub temu pa so ohranili podporo Caraccioli in nekaj ostalim dirka\xc4\x8dev, \xc5\xa1portni direktor zdaj neodvisnega mo\xc5\xa1tva pa je ostal Alfred Neubauer. Predvsem zaradi krize je bil Caracciola edini Mercedesov dirka\xc4\x8d, ki se je v sezoni 1931 udele\xc5\xbeil dirke za Veliko nagrado Monaka, nastopal je z dirkalnikom SSKL, ki je skraj\xc5\xa1ana razli\xc4\x8dica dirkalnika SSK. Caracciola in Luigi Fagioli z Maseratijem sta ogro\xc5\xbeala vodstvo Bugattijevih dirka\xc4\x8dev, Louisa Chirona in Achilla Varzija, toda Caracciola je zaradi okvare sklopke odstopil. 100.000 gledalcev se je zbralo na dirki za Veliko nagrado Nem\xc4\x8dije na N\xc3\xbcrburgringu. Pred dirko je pri\xc4\x8delo de\xc5\xbeevati, Caracciola pa je v prvih krogih napadal vodilnega Fagiolija. Kljub mo\xc4\x8dnemu pr\xc5\xa1u vode izza Fagiolijevega Maseratija, ga je Caracciola uspel v ovinku Schwalbenschwanz prehiteti. V \xc5\xa1estem krogu se je steza za\xc4\x8dela su\xc5\xa1iti in Chiron, ki je tedaj dr\xc5\xbeal drugo mesto z Bugattijem, je za\xc4\x8del loviti Caracciolo, ki je nastopal s precej te\xc5\xbejim dirkalnikom. Caracciolov postanek, ki je bil opravljen v rekordno hitrem \xc4\x8dasu, mu je pomagal obdr\xc5\xbeati vodstvo pred Chironom, ki je v zadnjem delu dirke vozil tudi petnajst sekund hitreje na krog hitreje, toda Caracciola je vseeno uspel zmagati z ve\xc4\x8d kot minuto prednosti._NEWLINE_Na dirki za Veliko nagrado Masaryka je Caracciola ostal nepo\xc5\xa1kodovan v hudem tr\xc4\x8denju. On in Chiron sta napadala vodilnega Fagiolija, ko je slednji tr\xc4\x8dil v leseno ogrado mostu in zletel na cesto pod mostom. Caracciola in Chiron, ki sta vozila tik za njim, sta se ognila razbitinam dirkalnika z vo\xc5\xbenjo po jarku ob cesti. Chironu je uspelo zapeljati iz jarka nazaj na stezo, Caracciola pa se je zaletel v drevo in moral odstopiti. Kljub omenjeni nesre\xc4\x8di je bil Caracciola ponovno uspe\xc5\xa1en na gorskih dirkah, saj je osemkrat zmagal z dirkalnikom SKKL ter s tem ubranil naslov Evropskega prvaka. Najodmevnej\xc5\xa1i dose\xc5\xbeek Caracciole v sezoni 1931 je bila zmaga na dirki Mille Miglia. V za\xc4\x8detku dirke se je za vodstvo borilo ve\xc4\x8d dirka\xc4\x8dev Alfe Romeo, toda v drugem delu dirke je Caracciola prevzel vodstvo in zmagal dirko v rekordnem \xc4\x8dasu. S sovoznikom Wilhelmom Sebastianom, ki pa ni poprijel za volan, sta s tem postala prva tuja zmagovalca dirke. Od tedaj je na celotni stezi kot tujcema uspelo zmagati le \xc5\xa1e Stirlingu Mossu in Denisu Jenkinsonu leta 1955._NEWLINE_Mercedes-Benz se je v za\xc4\x8detku leta 1932 popolnoma umaknil iz moto\xc5\xa1porta zaradi krize. Zato je Caracciola prestopil k Alfi Romeo, toda Mercedesu je obljubil povratek, \xc4\x8de se bodo vrnili na dirke. Podpisal je pogodbo, po kateri je za italijansko mo\xc5\xa1tvo nastopal napol kot privatnik. Caracciola je kasneje zapisal, da \xc5\xa1portni direktor Alfe Romeo ni \xc5\xbeelel govoriti o dolo\xc4\x8dilih njegove pogodbe. Sam je menil, da italijanski dirka\xc4\x8di niso verjeli, da bi se lahko uspe\xc5\xa1no privadil na mnogo manj\xc5\xa1e dirkalnike od Mercedesovih. Njegova prva dirka za novo mo\xc5\xa1tvo je bila Mille Miglia v sezoni 1932, ko je v za\xc4\x8detku dirke povedel, toda kasneje je moral odstopiti zaradi okvare ventila. Caracciola je kasneje zapisal, da se \xc5\xa1e vedno spominja izraza na obrazu Giuseppeja Camparija ob povratku v tovarno z rahlim nasme\xc5\xa1kom, kot bi morda \xc5\xbeelel dejati, da se mu je zdelo, da njegov dirkalnik ni mogel priti do cilja._NEWLINE_Naslednja dirka je bila dirka za Veliko nagrado Monaka, kjer je v prvem delu dr\xc5\xbeal \xc4\x8detrto mesto, po postanku Baconina Borzacchinija za menjavo pnevmatik in okvari Achilla Varzija pa se je prebil na drugo mesto. Nato je za\xc4\x8del loviti mo\xc5\xa1tvenega kolego in vodilnega dirka\xc4\x8da, Tazia Nuvolarija. Deset krogov pred ciljem se mu je Caracciola \xc5\xbee tako pribli\xc5\xbeal, da ga je lahko videl prestavljati. Dirko je kon\xc4\x8dal tik za njim, gledalci pa so po koncu skandirala Caraccioli, ker so menili, da Nuvolarija ni napadel le, ker je bil njegov mo\xc5\xa1tveni kolega. Kljub temu pa mu je ta dirka prinesla pogodbo za tovarni\xc5\xa1kega dirka\xc4\x8da Alfe Romeo._NEWLINE_Alfa Romeo je dominirala v preostanku sezone. Nuvolari in Campari sta na dirki za Veliko nagrado Italije nastopala z novimi dirkalniki Alfa Romeo P3, Borzacchini in Caracciola pa \xc5\xa1e s starej\xc5\xa1imi in te\xc5\xbejimi dirkalniki tipa 8C. Caracciola je odstopil zaradi okvare dirkalnika, toda kasneje je prevzel Borzacchinijev dirkalnik, ker je slednjega zadel kamen. Kon\xc4\x8dala sta na tretjem mestu za Nuvolarijem in Fagiolijem. Na dirki za Veliko nagrado Francije se je Caracciola, zdaj tudi z novim dirkalnikom tipa P3, v prvem delu dirke za vodstvo boril z Nuvolarijem. Zaradi velike dominantnosti novih dirkalnikov so lahko vrstni red prvih treh dolo\xc4\x8dili v boksih, zmagal je tako Nuvolari pred Borzacchinijem in Caracciolo. Podobno je bilo na dirki za Veliko nagrado Nem\xc4\x8dije, le da je tu zmagal Caracciola pred Nuvolarijem in Borzacchinijem._NEWLINE_Caracciola je ob tem zmagal \xc5\xa1e na dirkah za Veliko nagrado Poljske, Veliko nagrado Monze in dirki Eifelrennen na N\xc3\xbcrburgringu, poleg tega pa je dosegel \xc5\xa1e pet zmag na gorskih dirkah in s tem osvojil svoj tretji in zadnji naslov Evropskega prvaka v gorskih dirkah. Na dirki Avusrennen pa ga je premagal Manfred von Brauchitsch, ki je nastopal s privatnik dirkalnikom SSK z aerodinami\xc4\x8dno \xc5\xa1asijo, Caracciola je bil drugi. Nem\xc5\xa1ko ob\xc4\x8dinstvo je Caracciolo iz\xc5\xbevi\xc5\xbegalo, ker je nastopal za italijansko mo\xc5\xa1tvo, von Brauchitsch pa je bil dele\xc5\xbeen vse pozornosti nem\xc5\xa1ke javnosti.\n_START_SECTION_\n1933\xe2\x80\x931934: po\xc5\xa1kodba in vrnitev k Mercedesu\n_START_PARAGRAPH_\nOb za\xc4\x8detku sezone 1933 je Alfa Romeo umaknila tovarni\xc5\xa1ko mo\xc5\xa1tvo iz moto\xc5\xa1porta, tako je Caracciola ostal brez dirkalnika. Ko je bil na po\xc4\x8ditnicah v Arosi skupaj s svojim dobrim prijateljem Louisom Chironom, mona\xc5\xa1kim dirka\xc4\x8dem, ki ga je malo pred tem odpustil Bugatti, sta se odlo\xc4\x8dila ustanoviti privatno mo\xc5\xa1tvo Scuderia C/C (Caracciola-Chiron) Kupila sta tri dirkalnike Alfa Romeo Monza, Daimler-Benz pa jima je zagotovil tovornjak za njihov transport. Chironov dirkalnik je bil obarvan modro z belo \xc4\x8drto, Caracciolov pa belo z modro \xc4\x8drto. Novoustanovljeno mo\xc5\xa1tvo se je kot prve dirke udele\xc5\xbeila dirko za Veliko nagrado Monaka. Drugi dan prostih treningov, ko je Chironu razkazoval stezo, kajti prvi\xc4\x8d se je udele\xc5\xbeil te dirke, je Caracciola pred ovinkom Tabac izgubil nadzor nad dirkalnikom. Odpovedale so zavore na treh kolesih, kar je destabiliziralo dirkalnik. Na hitro se je moral odlo\xc4\x8diti med tem, da zavije v morje, ali tr\xc4\x8di v zid. Instinktivno se je odlo\xc4\x8dil za slednje. Caracciola je kasneje opisal nesre\xc4\x8do z besedami:_NEWLINE_Po\xc5\xa1kodovana je bila le stranica dirkalnika, posebej okoli sede\xc5\xbea. Previdno sem povlekel noge iz jeklenega ogrodja. Po\xc4\x8dasi sem se vzdignil iz sede\xc5\xbea, \xc5\xbeelel sem \xc4\x8dim hitreje iz dirkalnika. S tem bi vsem pokazal, da se nisem po\xc5\xa1kodoval v tr\xc4\x8denju. Stopil sem na tla. V tistem trenutku sem v nogi za\xc4\x8dutil mo\xc4\x8dno bole\xc4\x8dino. Bila je nevzdr\xc5\xbena bole\xc4\x8dina, kot bi jo rezalo ve\xc4\x8d \xc5\xbeare\xc4\x8dih se no\xc5\xbeev. Padel sem, takrat pa me je z rokami ujel Chiron._NEWLINE_Caracciolo so odnesli na stolu iz bli\xc5\xbenje trafike, nato pa odpeljali v bolni\xc5\xa1nico. Utrpel je ve\xc4\x8dkratni zlom desne stegnenice, zdravniki pa niso verjeli, da bi lahko \xc5\xa1e kdaj dirkal. Kasneje je bil prepeljal v privatno bolni\xc5\xa1nico v Bologni, kjer je imel \xc5\xa1est mesecev nogo v mavcu. Caracciola se je zdravil hitreje od napovedi zdravnikov in pozimi je Charlotte odpeljala mo\xc5\xbea v Aroso, kjer sta nadmorska vi\xc5\xa1ina in sve\xc5\xbe zrak \xc5\xa1e pripomogla k okrevanju._NEWLINE_Prevzem oblasti s strani Nacisti\xc4\x8dne stranke 30. januarja 1933 v Nem\xc4\x8diji je dal nem\xc5\xa1kim avtomobilskim tovarnam, predvsem Mercedes-Benzu in Auto Unionu, prilo\xc5\xbenost za povratek na dirke. Ob obljubi s strani nacisti\xc4\x8dne vlade o subvencijah, sta obe tovarni ve\xc4\x8dino leta 1933 razvijala vsaka svoj dirkalnik. Alfred Neubauer, \xc5\xa1portni direktor Mercedesa, je novembra odpotoval v Lugano, da bi podpisal pogodbo s Caracciolo za sezono 1934, v primeru da bo fizi\xc4\x8dno pripravljen. Neubauer je izzval Caracciolo naj poka\xc5\xbee, \xc4\x8de \xc5\xbee lahko hodi, toda le-ta kljub prvotnim nasme\xc5\xa1kom \xc5\xa1e ni zdale\xc4\x8d ni bil pripravljen. Kljub temu mu je Neubauer ponudil pogodbo, toda le, \xc4\x8de bo svojo pripravljenost dokazal na dirkali\xc5\xa1\xc4\x8du AVUS v za\xc4\x8detku prihodnjega leta. Caracciola se je s tem strinjal in se odpravil v Stuttgart podpisat pogodbo. Potovanje ga je tako utrudilo, da je ve\xc4\x8dino prostega \xc4\x8dasa pre\xc5\xbeivel v svoji hotelski postelji._NEWLINE_Ob vrnitvi v Lugano je izvedel tragi\xc4\x8dno novico. Njegova soproga Charlotte je umrla, ko je njeno skupino ob smu\xc4\x8danju v \xc5\xa0vicarskih Alpah pokopal plaz. Caracciola se je v \xc4\x8dasu \xc5\xbealovanja popolnoma umaknil iz javnega \xc5\xbeivljenja, blizu je bil tudi odlo\xc4\x8ditvi o upokojitvi od dirkanja. Chironov obisk ga je spodbudil k nadaljevanju dirka\xc5\xa1ke kariere in kljub drugim na\xc4\x8drtom je pred dirko za Veliko nagrado Monaka odpeljal \xc4\x8dastni krog. \xc4\x8ceprav ga je ob vo\xc5\xbenji \xc5\xa1e nekoliko bolela noga, pa ga je ta izku\xc5\xa1nja prepri\xc4\x8dala v vrnitev na dirke._NEWLINE_Caracciola je aprila testiral nov dirkalnik Mercedes-Benz W25 na dirkali\xc5\xa1\xc4\x8du AVUS. Kljub temu, da je bila kot posledica po\xc5\xa1kodbe njegova desna noga pet centimetrov kraj\xc5\xa1a od leve, zaradi \xc4\x8desar je vidno \xc5\xa1epal, so ga sprejeli v tovarni\xc5\xa1ko mo\xc5\xa1tvo za sezono 1934. Toda Neubauer je umaknil vse dirkalnike Mercedesovega mo\xc5\xa1tva iz prve nem\xc5\xa1ke dirke sezone Avusrennen, ker so bili na prostih treningih Auto Unionovi dirka\xc4\x8di ob\xc4\x8dutno hitrej\xc5\xa1i. Caraccioli v mo\xc5\xa1tvu niso pustili nastopiti na dirki Eifelrennen na zelo zahtevnem dirkali\xc5\xa1\xc4\x8du N\xc3\xbcrburgring, toda dober mesec kasneje je \xc5\xbee nastopil na istem dirkali\xc5\xa1\xc4\x8du na najpomembnej\xc5\xa1i nem\xc5\xa1ki dirki sezone za Veliko nagrado Nem\xc4\x8dije. V trinajstem krogu je s prehitevanjem Hansa Stucka po zunanji strani ovinka Karussel prevzel vodstvo, toda le krog kasneje je moral odstopiti zaradi okvare motorja. Ve\xc4\x8d sre\xc4\x8de je imel na septembrski dirki za Veliko nagrado Italije, kjer je v veliki vro\xc4\x8dini \xc5\xa1tartal iz \xc4\x8detrtega mesta, \xc5\xbee kmalu pa se je prebil na drugo in za\xc4\x8del napadati vodilnega Stucka. Po devetinpetdesetih krogih je zapeljal v bokse zaradi hudih bole\xc4\x8din v po\xc5\xa1kodovani nogi, zato je njegov dirkalnik je prevzel Luigi Fagioli, ki je zmagal pred Taziem Nuvolarijem v Stuckovem dirkalniku. Vidnej\xc5\xa1a rezultata je dosegel \xc5\xa1e na dirki za Veliko nagrado \xc5\xa0panije z drugim mestom, na dirki je sicer v prvem delu dirke vodil, toda kasneje ga je prehitel mo\xc5\xa1tveni kolega Fagioli, kljub ukazom \xc5\xa1efa mo\xc5\xa1tva Neubauerja naj dirka\xc4\x8di le \xc5\xa1e dr\xc5\xbeijo svoja mesta, zmagal pa je na gorski dirki Klausenpass.\n_START_SECTION_\n1935\xe2\x80\x931936: prvi naslov in rivalstvo z Rosemeyerjem\n_START_PARAGRAPH_\nCaracciola je prvega od treh naslovov evropskega avtomobilisti\xc4\x8dnega prvaka osvojil v sezoni 1935, ko so za prvenstvo \xc5\xa1tele dirke za Veliko nagrado Belgije, Nem\xc4\x8dije, \xc5\xa0vice, Italije in \xc5\xa0panije. Sezono je za\xc4\x8del z zmago na prvenstveni dirki v Belgiji, ko je zmagal pred Fagiolijem in Manfredom von Brauchitschem, ki sta skupaj nastopala z drugim dirkalnikom Mercedes-Benz W25. Nuvolari je na nem\xc5\xa1ki dirki na N\xc3\xbcrburgringu presenetljivo zmagal z dirkalnikom Alfa Romeo P3 pred Stuckom in Caracciolo. \xc5\xa0vicarska dirka je potekala na dirkali\xc5\xa1\xc4\x8du Bremgarten v Bernu, kjer je Caracciola ponovno zmagal, na stopni\xc4\x8dke pa sta se uvrstila \xc5\xa1e Fagioli in mladi Auto Unionov zvezdnik, Bernd Rosemeyer. Caracciola je zmagal \xc5\xa1e na \xc5\xa1panski dirki pred Fagiolijem im von Brauchitschem, tako da je, kljub odstopi v Italiji zaradi okvare menjalnika, osvojil svoj prvi naslov evropskega prvaka._NEWLINE_Ob tem je Caracciola na neprvenstvenih dirkah dosegel \xc5\xa1e zmago na dirki Eifelrennen na N\xc3\xbcrburgringu in drugo mesto na dirki za Veliko nagrado Penya Rhina v Barceloni. Zmagal je tudi na dirki za Veliko nagrado Tripolija, ki jo je organiziral libijski guverner, general Italo Balbo. Dirka je potekala v pu\xc5\xa1\xc4\x8davi okoli slanega jezera, Mercedesov \xc5\xa1portni direktor Neubauer pa je imel velike pomisleke glede pnevmatik zaradi velike vro\xc4\x8dine. Caracciola je za\xc4\x8del slab\xc5\xa1e, toda po \xc5\xa1tirih postankih v boksih za menjavo pnevmatik je po tridesetih krogih od \xc5\xa1tiridesetih napredoval na tretje mesto. Po postankih Nuvolarija in Achilla Varzija je prevzel vodstvo in ga uspel zadr\xc5\xbeati do konca, kljub napadom Varzija ob koncu dirke. Caracciola je kasneje zapisal, da je na tej dirki za\xc4\x8dutil, da je njegova noga, po\xc5\xa1kodovana v mona\xc5\xa1ki nesre\xc4\x8di dve leti prej, pripravljena na najve\xc4\x8dje napore, zato da spet sodi v krog najbolj\xc5\xa1ih dirka\xc4\x8dev._NEWLINE_Za sezono 1936 je Mercedes-Benz skraj\xc5\xa1al medosno razdaljo dirkalnika W25, motor pa izbolj\xc5\xa1al na delovno prostornino 4,74 litra. Kljub temu se je izkazalo, da dirkalnik ni konkuren\xc4\x8dnem novemu dirkalniku Auto Uniona, Typ C. Mercedes ni zadosti izbolj\xc5\xa1al \xc5\xa1asije, zato je bil dirkalnik z mo\xc4\x8dnej\xc5\xa1im motorjem nekonkuren\xc4\x8den in nezanesljiv. Kljub temu je Caracciola sezono za\xc4\x8del z zmago na prvenstveni dirki za Veliko nagrado Monaka po \xc5\xa1tartu iz tretjega mesta, toda dirka je potekala v de\xc5\xbeju in na netipi\xc4\x8dni stezi. Vodil je tudi na dirki za Veliko nagrado Mad\xc5\xbearske, toda moral je odstopiti zaradi okvare dirkalnika. Na drugi prvenstveni dirki sezone za Veliko nagrado Nem\xc4\x8dije je moral odstopiti zaradi okvare \xc4\x8drpalke za gorivo, v drugem delu dirke je prevzel dirkalnik Hermanna Langa, toda ponovno je moral odstopiti, tokrat zaradi okvare motorja. Caracciola je v prvem delu prvenstvene dirke za Veliko nagrado \xc5\xa0vice vodil pred Rosemeyerjem, toda direktor dirke je v devetem krogu Caraccioli ukazal, da mora Rosemeyerja spustiti naprej zaradi nepravilnega zapiranja. Oba dirka\xc4\x8da sta se po dirki zapletla v prepir o tem incidentu, kljub temu da je Caracciola kasneje odstopil zaradi okvare zadnjega vpetja. Mercedesov dirkalnik je bil tako slab, da je po zmagah Caracciole na dirkah za Veliko nagrado Monaka in Veliko nagrado Tunisa Neubauer sredi sezone popolnoma umaknil svoje dirkalnike z dirk, tako je Rosemeyer brez te\xc5\xbeav osvojil naslov evropskega prvaka.\n_START_SECTION_\n1937: drugi naslov\n_START_PARAGRAPH_\nMercedes-Benz se je z za\xc4\x8detkom sezone 1937 vrnil na dirke z novim dirkalnikom. Mercedes-Benz W125 je temeljil na dirkalniku W25, opremljen je bil z osem valjnim superkompresorskim 2,6 litrskim motorjem, ki je lahko proizvajal precej ve\xc4\x8d mo\xc4\x8di od svojega predhodnika W25, 650 KM, W25 pa jih je zmogel 500. Na prvi pomembnej\xc5\xa1i dirki sezone Avusrennen se je zbralo 300.000 gledalcev na prenovljeni stezi. V \xc5\xbeelji po konstantno visokih hitrostih so ovinek Nortschleife nagnili navznoter, kar je predlagal sam Adolf Hitler. Z aerodinami\xc4\x8dno verzijo novega dirkalnika je Caracciola zmagal v polfinalni vo\xc5\xbenji pred Rosemeyerjem s povpre\xc4\x8dno hitrostjo okoli 250 km/h, toda v finalu je moral odstopiti zaradi okvare menjalnika. Caracciola, Rosemeyer, Nuvolari in novi Mercedesev dirka\xc4\x8d Richard Seaman so se odpravili na ameri\xc5\xa1ko dirko Vanderbilt Cup, zaradi \xc4\x8desar so zamudili prvenstveni dirko za Veliko nagrado Belgije, ki je potekala \xc5\xa1est dni za tem. Caracciola je vodil do dvaindvajsetega kroga, ko je moral odstopiti zaradi okvare motorja._NEWLINE_Caracciola je na dirki za Veliko nagrado Nem\xc4\x8dije \xc5\xa1tartal iz druge \xc5\xa1tartne vrsto, toda \xc5\xbee kmalu se je prebil v vodstvo, ki ga je zadr\xc5\xbeal vse do cilja, drugo mesto je osvojil von Brauchitsch, tretji pa je bil Rosemeyer. Tri tedne kasneje je osvojil najbolj\xc5\xa1i \xc5\xa1tartni polo\xc5\xbeaj na dirki za Veliko nagrado Monaka, na dirki pa se je za vodstvo boril z von Brauchitschem. Mercedesova dirka\xc4\x8da sta se ve\xc4\x8dkrat izmenjala v vodstvo, toda zaradi padlega vijaka v motor Caracciolovega dirkalnika ob postanku v boksih, zaradi \xc4\x8desar je izgubil tri minute in pol, je zmagal von Brauchitsch. Caracciola je drugo zmago sezone dosegel na prvenstveni dirki za Veliko nagrado \xc5\xa0vice, ki je potekala na spolzki stezi zaradi de\xc5\xbeja. Caracciola je postavil tudi nov rekord steze s povpre\xc4\x8dno hitrostjo 169\xc2\xa0km/h in si \xc5\xa1e utrdil vzdevek Regenmeister._NEWLINE_Dirka za Veliko nagrado Italije je tokrat prvi\xc4\x8d potekala na dirkali\xc5\xa1\xc4\x8du Livorno, namesto na tradicionalnem dirkali\xc5\xa1\xc4\x8du Monza. Caracciola je osvojil najbolj\xc5\xa1i \xc5\xa1tartni polo\xc5\xbeaj in kljub dvema ponovitvama \xc5\xa1tarta, ki sta ju povzro\xc4\x8dila vdora gledalcev na stezo, je po vodstvu od \xc5\xa1tarta do cilja zmagal s prednostjo le 0,4 sekunde pred mo\xc5\xa1tvenim kolego Hermannom Langom. S to zmago si je Caracciola zagotovil svoj drugi naslov evropskega prvaka.. Dva tedna kasneje je zmagal \xc5\xa1e na dirki za Veliko nagrado Masaryka, kjer je ve\xc4\x8dino dirke sledil Rosemeyerju, ki pa je v zadnjem delu zdrsnil na robniku, s \xc4\x8dimer je omogo\xc4\x8dil, da ga je Caracciola prehitel._NEWLINE_Caracciola se je leta 1937 drugi\xc4\x8d poro\xc4\x8dil s Alice Hoffman-Trobeck, ki je delala kot \xc4\x8dasomerilka za Mercedes-Benz. Spoznal jo je leta 1932, ko je imela afero s Chironom. V tistem \xc4\x8dasu je bila poro\xc4\x8dena z Alfredom Hoffman-Trobeckom, \xc5\xa1vicarskim poslovne\xc5\xbeem in dedi\xc4\x8dem farmacevtskega imperija. Po Charlottini smrti je skrbela zanj, kmalu sta za\xc4\x8dela tudi afero, za katero ni vedel niti Chiron. Poro\xc4\x8dila sta se junija v Luganu, tik pred potjo na dirko v ZDA.\n_START_SECTION_\n1938: hitrostni rekordi in tretji naslov\n_START_PARAGRAPH_\n28. januarja 1938 je Caracciola z ekipo Mercedes-Benza za postavljanje hitrostnih rekordov na Avtocesti A5 med Frankfurtom in Darmstadtom posku\xc5\xa1al popraviti ve\xc4\x8d hitrostnih rekordov, ki jih je pred tem dr\xc5\xbeal Auto Union. Sistem hitrostnih rekordov tistega \xc4\x8dasa je temeljil na ve\xc4\x8d razredih dirkalnikov glede na delovno prostornino motorjev, kar je omogo\xc4\x8dalo uporabo spremenjenih Grand Prix dirkalnikov. Caracciola je \xc5\xbee leta 1935 postavil rekord 311,985\xc2\xa0km/h, toda to sta izbolj\xc5\xa1ala Auto Unionova dirka\xc4\x8da Stuck in Rosemeyer. Z dirkalnikom Mercedes-Benz W125 Rekordwagen, ki je bil W125 z aerodinami\xc4\x8dno \xc5\xa1asijo in ve\xc4\x8djim motorjem, je Caracciola postavil nov rekord za povpre\xc4\x8dno hitrost na lete\xc4\x8di kilometer, 432,7\xc2\xa0km/h, in lete\xc4\x8do miljo 432,4\xc2\xa0km/h, ki vse do danes ostajajo ene najvi\xc5\xa1jih hitrosti postavljene na javnih cestah. Dan pa se je kon\xc4\x8dal tragi\xc4\x8dno, saj se je Rosemeyer z dirkalnikom Auto Union v poskusu izbolj\xc5\xa1ati nov Caracciolov rekord smrtno ponesre\xc4\x8dil, ko je njegov dirkalnik pri 400\xc2\xa0km/h zajel mo\xc4\x8dan sunek vetra. Dirkalnik je zletel s ceste in se dvakrat prevrnil. Rosemeyerjeva smrt je na Caraccioli pustila globok pe\xc4\x8dat, kasneje je zapisal:_NEWLINE_Kje je smisel, da en drugega priganjamo v smrt za nekaj sekund? Da slu\xc5\xbeimo napredku? Da slu\xc5\xbeimo \xc4\x8dlove\xc5\xa1tvu? Kak\xc5\xa1na sme\xc5\xa1na fraza glede na veliko resni\xc4\x8dnost smrti. Toda za tem - \xc4\x8demu? \xc4\x8cemu? In prvi\xc4\x8d sem v tistem trenutku \xc4\x8dutil, da vsak \xc5\xbeivi svoje \xc5\xbeivljenje po lastnih zakonih. In zakon bojevnika je: izgoreti do zadnjega vlakna, ne glede na to, kaj se zgodi s pepelom._NEWLINE_V sezoni 1938 so se pravila Grand Prix zopet spremenila, ukinjen je bil sistem omejitev glede na maso dirkalnika, nov sistem pa je omejeval skupno pot batov. Nov dirkalnik Mercedes-Benza, W154, je pokazal dober potencial na dirki za Veliko nagrado Francije, kjer je zmagal von Brauchitsch pred Caracciolo in Langom za trojno Mercedesovo zmago. Caracciola je v sezoni dosegel dve zmagi, na prvenstveni dirki za Veliko nagrado \xc5\xa0vice in dirki Coppa Acerbo, trikrat je bil drugi, poleg Francije \xc5\xa1e na dirki za Veliko nagrado Nem\xc4\x8dije in dirki Grand Prix de Pau, trikrat pa je bil tretji, na dirkah za Veliko nagrado Italije in Veliko nagrado Tripolija. To mu je prineslo \xc5\xa1e tretji naslov evropskega prvaka. Najbolj\xc5\xa1a vo\xc5\xbenja sezone je bila na de\xc5\xbeni dirki za Veliko nagrado \xc5\xa0vice. Mo\xc5\xa1tveni kolega Seaman je vodil prvih enajst krogov, preden ga je prehitel Caracciola in vodstvo zadr\xc5\xbeal vse do cilja kljub temu, da je izgubil vizir na \xc4\x8deladi, kar mu je mo\xc4\x8dno oviralo pogled na stezo, \xc5\xa1e posebej zaradi vodnega pr\xc5\xa1a na mokri stezi.\n_START_SECTION_\n1939: o\xc4\x8ditki o favoriziranju Langa\n_START_PARAGRAPH_\nSezona 1939 je potekala pod stalno gro\xc5\xbenjo izbruha Druge svetovne vojne, prekinil pa jo je Napad na Poljsko septembra. Prvenstvo se je pri\xc4\x8delo z dirko za Veliko nagrado Belgije junija. V mo\xc4\x8dnem de\xc5\xbeju se je Caracciola zavrtel v ovinku La Source, izstopil iz dirkalnika in ga porinil v zavetje dreves. V drugem delu dirke je Richard Seaman zletel s steze v istem ovinku, njegov dirkalnik se je ob trku z dreves vnel in Seaman je utrpel hude opekline. Po\xc5\xa1kodbam je podlegel pono\xc4\x8di v bolni\xc5\xa1nici po tem, ko se je za kratko zavedel. Celotno Mercedesovo mo\xc5\xa1tvo je odpotovalo v London na pogreb. V preostanku sezone je Caracciola \xc5\xa1e \xc5\xa1esti\xc4\x8d in zadnji\xc4\x8d dobil dirko za Veliko nagrado Nem\xc4\x8dije, ponovno je potekala v de\xc5\xbeju, iz tretjega \xc5\xa1tartnega mesta. Ob tem je osvojil \xc5\xa1e drugi mesti za Langom na dirkah za Veliko nagrado \xc5\xa0vice in Veliko nagrado Tripoliija. Zadnja zmaga je bila velik uspeh za Mercedes-Benz, saj so italijanski organizatorji v \xc5\xbeelji po prekinitvi dominantnosti nem\xc5\xa1kih mo\xc5\xa1tev na tej dirki omejili delovno prostornino motorjev na 1,5 litra, namesto obi\xc4\x8dajnih 3,0 litra, spremembo pa so objavili tik pred dirko. Toda Mercedes-Benz je \xc5\xbee pred tem izvedel za namere organizatorjev, zato je v osmih mesecih pred dirko izdelal dva dirkalnika Mercedes-Benz W165, ki sta na razo\xc4\x8daranje organizatorjev zasedla prvi dve mesti na dirki. Caracciola je med sezono obto\xc5\xbeil mo\xc5\xa1tvo Mercedes-Benza favoriziranja Langa. V pismu lastniku Daimler-Benza, Dr. Wilhelmu Kisselu, je zapisal:_NEWLINE_Ne vidim veliko mo\xc5\xbenost za spremembo situacije. Za\xc4\x8dne se z Herr Sailerjem [Max Sailer, tedaj vodja Mercedesovega dirka\xc5\xa1kega oddelka], nadaljuje z Neubauerjem ter nato \xc5\xa1e z mehaniki, med katerimi obstaja prava obsedenost z Langom. Herr Neubauer je odkrito priznal Herr von Brauchitschu, da stoji zraven \xc4\x8dloveka, ki ima veliko sre\xc4\x8do in na katerega sonce vedno sije... Res u\xc5\xbeivam v dirkanju in \xc5\xbeelim s tem nadaljevati \xc5\xa1e dolgo. Toda to je odvisno od predpostavke, da se lahko borim z enakim oro\xc5\xbejem kot moji mo\xc5\xa1tveni kolegi. Slednje pa bo zelo te\xc5\xbeko dosegljivo, daj so skoraj vsi mehaniki in specialisti za motorje na Langovi strani..._NEWLINE_Kljub Caracciolovim protestom je bil Lang razgla\xc5\xa1en za evropskega prvaka s strani NSKK (Nationalsozialistisches Kraftfahrkorps, Nacionalni socialisti\xc4\x8dni motorizirani korpus), \xc4\x8deprav AIACR tega ni potrdil, Auto Unionov dirka\xc4\x8d Hermann Paul M\xc3\xbcller pa je po veljavnem to\xc4\x8dkovanju vodil v prvenstvu ob prekinitvi zaradi vojne.\n_START_SECTION_\nVojna, vrnitev in poznej\xc5\xa1a leta\n_START_PARAGRAPH_\nCaracciola se je z \xc5\xbeeno Alice vrnil na svoj dom v Lugano. V \xc4\x8dasu vojne ni bilo mogo\xc4\x8de dirkati, saj je bilo pomanjkanje goriva. Bole\xc4\x8dina v nogi se je okrepila, zato sta se z \xc5\xbeeno vrnila v Bologno na posvet z zdravnikom specialistom. Slendji je predlagal operacijo, toda Caracciola jo je zavrnil, saj bi okrevanje trajalo vsaj tri mesece. V zadnjem delu vojne je posku\xc5\xa1al dobiti oba dirkalnika tipa W165, ki sta bila uporabljana na dirki za Veliko nagrado Tripolija 1939, da bi ostala nedotaknjena. Ko sta bila v za\xc4\x8detku leta 1945 le poslana v \xc5\xa0vico, so ju dr\xc5\xbeavne oblasti zasegle kot nem\xc5\xa1ko lastnino._NEWLINE_Caracciola je bil povabljen na dirko Indianapolis 500 1946, na kateri je prvotno \xc5\xbeelel nastopiti z enim od dirkalnikov tipa W165, ki pa ga ni uspel dobiti pravo\xc4\x8dasno. Vseeno se je udele\xc5\xbeil dirke v ZDA. Joe Thorne, lastnik lokalnega mo\xc5\xa1tva, mu je ponudil enega od dirkalnikov lastne izdelave, toda na prostem treningu ga je v glavo zadel nek predmet, verjetno pti\xc4\x8d, zaradi \xc4\x8desar je tr\xc4\x8dil v ogrado. \xc5\xbdivljenje mu je re\xc5\xa1ila posebna \xc4\x8delada, za katero so organizatorji vztrajali, da jo nosi. Vseeno pa je v nesre\xc4\x8di utrpel huj\xc5\xa1i pretres mo\xc5\xbeganov in je bil nekaj dni v komi._NEWLINE_Caracciola se je na dirke vrnil leta 1952, ko ga je vpoklicalo Mercedesovo mo\xc5\xa1tvo, da bi z dirkalnikom Mercedes-Benz 300SL nastopal na dirkah \xc5\xa1portnih dirkalnikov. Prva dirka, ki se je je udele\xc5\xbeil, je bila Mille Miglia, ob njem sta za mo\xc5\xa1tvo nastopala \xc5\xa1e Karl Kling in Hermann Lang. Kling je bil drugi, Caracciola pa \xc4\x8detrti. Kasneje je bilo razkrito, da je imel dirkalnik Caracciole slab\xc5\xa1i motor od obeh mo\xc5\xa1tvenih kolegov, verjetno zaradi pomanjkanja \xc4\x8dasa za pripravo dirkalnikov na dirko. Caracciolova kariera je bila dokon\xc4\x8dno kon\xc4\x8dana po tretji ve\xc4\x8dji nesre\xc4\x8di na spremljevalni dirki ob Veliki nagrado \xc5\xa0vice 1952, ko je ob blokiranih kolesih na dirkalniku 300SL tr\xc4\x8dil v drevo in utrpel po\xc5\xa1kodbo leve noge._NEWLINE_Po dirka\xc5\xa1ki upokojitvi je Caracciola deloval kot prodajalec Daimler-Benza za vojake organizacije NATO nastanjene v Evropi. Organiziral je prireditve in demonstracije, ki so potekale v voja\xc5\xa1kih bazah, kar se je poznalo na pove\xc4\x8dani prodaji Mercedes-Benza v tistem \xc4\x8dasu. V prvem delu leta 1959 je zbolel za zlatenico, stanje pa se je kljub zdravljenju slab\xc5\xa1alo. Kasneje istega leta so mu odkrili \xc5\xa1e cirozo jeter. 28. septembra 1959 je v Kasselu umrl zaradi odpovedi jeter star oseminpetdeset let. Pokopan je v doma\xc4\x8dem mestu Lugano.\n_START_SECTION_\nPovezave z nacizmom\n_START_PARAGRAPH_\nCaracciola je prvi\xc4\x8d spoznal Hitlerja leta 1931, ko je naro\xc4\x8dil avtomobil Mercedes-Benz 770, takrat Mercedesovo najdra\xc5\xbeje vozilo, toda zaradi ve\xc4\x8d nadgradenj po \xc5\xbeeljah nacisti\xc4\x8dnega voditelja, je izro\xc4\x8ditev nekoliko zamudila. Da bi omeh\xc4\x8dali Hitlerjevo jezo, mu je Mercedes naro\xc4\x8dil, naj dirkalnik dostavi v m\xc3\xbcnchensko nacisti\xc4\x8dno centralo. Caracciola je Hitlerja in njegovo ne\xc4\x8dakinjo Geli Raubal odpeljal po mestu na demonstracijsko vo\xc5\xbenjo. Kasneje, po vojni, je zapisal, da ga Hitler ni posebej o\xc4\x8daral:\xc2\xa0\xc2\xbbNisem si mogel predstavljati, da bi imel ta mo\xc5\xbe sposobnosti, da neko\xc4\x8d prevzame oblast.\xc2\xab_NEWLINE_Kot ve\xc4\x8dina nem\xc5\xa1kih dirka\xc4\x8dev v tridesetih letih, je bil \xc4\x8dlan paravoja\xc5\xa1ke nacisti\xc4\x8dne organizacije NSSK, ki je med vojno skrbela za transport in zaloge. V poro\xc4\x8dilih z dirk v nem\xc5\xa1kih medijih je bila Caracciola imenovan kot NSKK-Staffelf\xc3\xbchrer Caracciola. Po nem\xc5\xa1kih dirkah so dirka\xc4\x8di sodelovali v propagandnih predstavitvah za gledalce, kar je koordiniral vodja NSKK Adolf H\xc3\xbchnlein, prisostvovali pa so vi\xc5\xa1ji \xc4\x8dlani nacisti\xc4\x8dne organizacije. \xc4\x8ceprav je po vojni zapisal, da so se mu zdele take predstavitve dolgo\xc4\x8dasne in nenavdu\xc5\xa1ujo\xc4\x8de, je Caracciola ob\xc4\x8dasno izrabil svoj polo\xc5\xbeaj znanega dirka\xc4\x8da za podporo nacisti\xc4\x8dnem re\xc5\xbeimu, na primer leta 1938 ob volitvah v Reichstag je povedal:\xc2\xa0\xc2\xbbNeverjeten uspeh teh novih dirkalnikov v zadnjih \xc5\xa1tirih letih je zmagoviti simbol F\xc3\xbchrerjevega uspeha v preobrazbi naroda.\xc2\xab_NEWLINE_Kljub temu pa Caracciola ob dru\xc5\xbeenju s pomembnimi \xc4\x8dlani nacisti\xc4\x8dne organizacije bolj stal ob stani, ni aktivno sodeloval, nikoli tudi ni bil \xc4\x8dlan Nacisti\xc4\x8dne stranke. V avtobiografiji je zapisal, da je zavrnil pro\xc5\xa1njo NSKK leta 1942, da bi zabaval nem\xc5\xa1ke vojake. Caracciola je \xc5\xbeivel v \xc5\xa0vici od za\xc4\x8detka tridesetih let, kjer je, kljub ostrem nadzoru glede tujih valut, pla\xc4\x8do dobival v \xc5\xa0vicarskih Frankih. Med vojno je dobival pokojnino Daimler-Benza do leta 1942, ko so jo na pritisk Nacisti\xc4\x8dne stranke prenehali pla\xc4\x8devati.\n_START_SECTION_\nZapu\xc5\xa1\xc4\x8dina\n_START_PARAGRAPH_\nCaracciola ob Nuvolariju in Rosemeyerju velja za enega najbolj\xc5\xa1ih dirka\xc4\x8dev obdobja pred Drugo svetovno vojno. Znan je bil kot perfekcionist, ki je imel malo tr\xc4\x8denj, njegov slog vo\xc5\xbenje tudi ni povzro\xc4\x8dal okvar na dirkalnikih, znal je tudi dirkati prav v vseh razmerah. Njegovo razmerje z Albertom Neubauerjem, ki sta se medsebojno spo\xc5\xa1tovala, je pogosto omenjeno kot prispevek k njegovem uspehu. Po Caracciolovi smrti ga je Neubauer opisal kot:_NEWLINE_Najbolj\xc5\xa1i dirka\xc4\x8d dvajsetih in tridesetih let, morda vseh \xc4\x8dasov. V njem sta bili v veliki meri zdru\xc5\xbeeni odlo\xc4\x8denost in koncentracija, psiholo\xc5\xa1ka trdnost in inteligenca. Caracciola je bil dale\xc4\x8d najbolj\xc5\xa1i po sposobnosti zmagoslavja nad napakami._NEWLINE_Njegova zbirka pokalov je bila podarjena muzeju v Indianapolisu, leta 1998 je bil tudi sprejet v Mednarodni moto\xc5\xa1portni hram slavnih. Leta 2001, ob stoletnici njegovega rojstva, je bil v rodnem mestu Remagen postavljen spomenik v njegovo \xc4\x8dast. Ovinek Karussel na N\xc3\xbcrburgringu je bil preimenoval v njegovo \xc4\x8dast v ovinek Caracciola Karussel. Njegovih \xc5\xa1est zmag na dirki za Veliko nagradi Nem\xc4\x8dije je \xc5\xa1e danes rekord.'